hotchpotch/miracl-hf-unified huggingface dataset:
Sykloni Mekunu
Sykloni Mekunu oli 25.–26. toukokuuta 2018 Arabianlahdella muodostunut alueelle poikkeuksellisen voimakas sykloni, joka aiheutti maissa tuhoa ensin Sokotran saarella, sitten Jemenin itäosassa ja Omanin Dhofarin maakunnassa erityisesti Raysutin ja Salalan kaupungeissa. Siellä ilmoitettiin sataneen jopa 278 millimetriä vuorokaudessa, mikä vastaa normaalisti alueen parin vuoden sademäärää. Niin ikään Sokotran lentokenttä vaikuttaa tuhoutuneen myrskyssä. Aallonkorkeuden arvellaan ylittäneen kymmenen metriä. Tuulennopeus on ollut yli 100 kilometriä tunnissa. Kuolonuhreiksi vahvistettiin 28.5. vähintään 13.
Luunjan kunta
Luunjan kunta sijaitsee Keski-Virossa Tartumaan maakunnassa.
Kunta Tarton itäpuolella rajoittuen etelässä Kastreen ja Kambjaan, lännessä Tarton kaupunkiin sekä pohjoisessa Tarton kuntaan ja Peipsiääreen. Emajoki on noin 25 kilometrin matkalla Luunjan ja Kambjan rajajokena.
Vuoden 2017 kuntauudistuksessa Luunjan hallinnollinen asema ei muuttunut. Luunjassa on 4 503 asukasta (1.1.2018).
Kunta muodostuu Luunjan pienkauppalasta (alevik) sekä 20 kylästä (küla). Kunnan keskuspaikka on Luunjan pienkauppala.
Kivipankki
Kivipankki on arkkitehti Ilmari Launiksen suunnittelema rakennus Jämsän keskustassa. Julkisivusta vastasi taiteilija Josef Alanen. Nimensä mukaisesti Kivipankki rakennettiin alunperin pankin toimitiloiksi. Materiaalina käytettiin paikallista harmaata graniittia. Rakennus valmistui 1913 ja se vihittiin käyttöön keväällä 1914.
Nimen "Kivipankki" rakennus sai jo ennen valmistumistaan; kaikkinensa Kivipankin rakennustyömaa oli aikansa Jämsässä ainutkertainen. Talon virallinen nimi oli alkuaan Jämsän kunnan Säästöpankki. Jämsän Säästöpankki siirsi toimintansa uusiin tiloihin 1960-luvulla, jolloin pankkitoiminta Kivipankin tiloissa loppui. Rakennus saneerattiin perin pohjin 1990-luvulla, minkä jälkeen se on palvellut taidegalleriana.
Tyyliltään Kivipankki on jugendin ja kansallisromantiikan yhdistelmä. Sen graniittiseinät hakattiin karkeiksi. Muita Kivipankin arkkitehtoniseen ilmeeseen vaikuttavia ratkaisuja ovat mansardikatto erkkereineen ja talon Seppolankadun puoleiseen päätyyn rakennettu torni.
Kivipankki rakennettiin suhteellisen neitseelliseen ympäristöön noin 250 metriä Jämsänjoesta länteen. 1900-luvun kuluessa Jämsän ydinkeskusta kasvoi joen itäpuolelle muutama sata metriä Kivipankista idän suuntaan. Jämsän ensimmäinen hissillinen kerrostalo, niin kutsuttu Viiskulman kerrostalo, kohosi Kivipankin länsipuolelle vuonna 1954, joten sen varjo lankeaa iltapäivisin Kivipankin ylle - etenkin keväisin ja syksyisin. Etelän ja pohjoisen suuntiin Kivipankista avautuu verraten avoin viherkäytävä.
Höder
Höder tai Hödr on skandinaavisessa mytologiassa Odinin ja Friggin poika sekä Balderin kaksoisveli. Höder on sokea, eikä hän arvioi muita heidän ulkoisen olemuksensa vaan sisäisen arvonsa mukaan. Höderin nimi (muinaisnorjaksi Hǫðr) merkitsee "taistelu" tai "kamppailu".
Höderin veli Balder alkoi nähdä pahaenteisiä unia omasta kuolemastaan ja masentui niistä. Balder oli jumalten suosikki, ja Frigg lähetettiinkin hankkimaan maailman kaikilta esineiltä ja olioilta valan, etteivät ne koskaan vahingoittaisi hänen poikaansa. Mutta Frigg ei pyytänyt valaa misteliltä, koska ajatteli sen olevan liian pieni ja merkityksetön. Loki sai myöhemmin kuulla asiasta.
Eräänä päivänä jumalat huvittelivat ja heittelivät aseita kohti haavoittumatonta Balderia. Silloin Loki houkutteli Höderin sinkoamaan Balderia kohti mistelinoksasta tehdyn keihään. Loki yksin tiesi, että se oli ainut ase, joka pystyisi tappamaan Balderin. Lokin petkuttama Höder teki ehdotuksen mukaan ja Balder kuoli. Balder joutui laskeutumaan manalan valtakuntaan Heliin, vaikka oli ennustettu, että Balder ja Höder yhdistyisivät ragnarökin jälkeen syntyvässä uudessa maailmassa.
Ranskan avoin tennisturnaus 2018 – miesten kaksinpeli
Rafael Nadal oli turnauksen puolustava mestari ja voitti turnauksen tänä vuonna jo 11:nnen kerran. Hän voitti loppuottelussa Dominic Thiemin.
Ranskan avoin tennisturnaus 2018 – naisten kaksinpeli
Jeļena Ostapenko oli turnauksen puolustava mestari, mutta hävisi ensimmäisellä kierroksella Kateryna Kozlovalle.
Simona Halep voitti turnauksen loppuottelussa Sloane Stephensin. Tämä oli Halepin ensimmäinen Grand Slam -turnausvoitto urallaan.
Simona Halep (mestari)
Peipsiäären kunta
Peipsiäären kunta sijaitsee Keski-Virossa Tartumaan maakunnassa.
Kunta sijaitsee Tarton koillispuolella rajoittuen etelässä Kastreen ja Luunjaan, lännessä Tarton kuntaan, pohjoisessa Mustveehen ja idässä Peipsijärveen.
Peipsiäären kunta muodostettiin vuoden 2017 kuntauudistuksessa yhdistämällä vanha Peipsiäären kunta, Kallasten kaupunki, Alastkiven ja Varan kunnat sekä Jõgevamaan Pala uudeksi Peipsiäären kunnaksi. Kunnassa on 5 676 asukasta (1.1.2018).
Kunta muodostuu Kallasten epäitsenäisestä kaupungista (linn, asustusüksus), Alatskiven, Kasepään, Kolkjan ja Varnjan pienkauppaloista (alevik) sekä 84 kylästä (küla). Kunnan keskuspaikka on Alatskiven pienkauppala.
Pentti Järvinen (nuortenkirjailija)
Pentti Järvinen (s. 15. toukokuuta 1940 Lappeenranta) on suomalainen lasten- ja nuortenkirjailija. Hän on julkaissut teoksia nimimerkillä P. O. Järvinen yhdessä Osmie Järvisen kanssa.
Omalla nimellä:
Nimimerkillä "P. O. Järvinen":
Kanavanippu RTRS-2 (Venäjä)
Kanavanippu RTRS-2 (Venäjä) on Venäjän televisio- ja radiolähetinverkosto RTRS:n (Rossijskaja televizionnaja i radioveštšatelnaja set) operoima Venäjän maanpäällisen digitaalisen televisioverkon kanavanippu, jota välitetään DVB-T2 teknologialla UHF-taajuusalueen kanavilla. Kanavanippuun kuuluu kymmenen maksutonta tv-kanavaa.
RTRS-2 kanavanipun lähettämisessä käytetään SFN-teknologiaa (Single Frequency Network), joka mahdollistaa saman lähetystaajuuden käyttämisen useamman lähekkäin olevan lähetysaseman kesken. Kanavanipun lähetyksiä voi vastaanottaa paikoin myös Suomen puolella valtakunnanrajan läheisyydessä Etelä- ja Pohjois-Karjalassa sekä Kymenlaaksossa.
Tekniset tiedot:
Etelä- ja Pohjois-Karjalan sekä Kymenlaakson vastaisella Suomen lähialueella sijaitsevat lähetysasemat:
Karjalan tasavalta, Lahdenpohjan piiriKarjalan tasavalta, Sortavalan piiriLeningradin alue, Viipurin piiri
Leningradin alue, Käkisalmen piiriTelevisiokanavat (kanavanumero, TV-kanava)
Albert Chamberland
Albert Chamberland (12. lokakuuta 1886 Montreal – 4. huhtikuuta 1975 Montreal) oli kanadalainen viulisti, kapellimestari, tuottaja, pedagogi ja säveltäjä. Hän opiskeli viulunsoittoa Jean Duquetten ja myöhemmin McGillin konservatoriossa Alfred De Sèven johdolla. Hän debytoi solistina vuonna 1904.
Chamberland toimi muun muassa Montrealin sinfoniaorkesterissa ja Dubois-jousikvartetissa. Hänen oppilaidensa joukossa olivat Alexander Brott, Norman Herschorn ja Lucien Martin. Hänen mukaansa on nimetty katu Montrealissa.
Tarton kunta
Tarton kunta sijaitsee Keski-Virossa Tartumaan maakunnassa.
Kunta sijaitsee Tarton pohjoispuolella rajoittuen etelässä Luunjaan, Tarton kaupunkiin ja Elvaan, lännessä Viljandiin, pohjoisessa Põltsamaahan, Jõgevaan ja Mustveehen sekä idässä Peipsiääreen.
Tarton kunta muodostettiin vuoden 2017 kuntauudistuksessa yhdistämällä vanha Tarton kunta, 
Laevan ja Piirissaaren kunnat sekä Tabivere Jõgevamaalta uudeksi Tarton kunnaksi. Kunnassa on 10 676 asukasta (1.1.2018).
Kunta muodostuu Kõrvekülan, Lähten, Tabiveren, Vahin, Vasulan ja Äksin pienkauppaloista (alevik) sekä 71 kylästä (küla). Kunnan keskuspaikka on Kõrvekülan pienkauppala.
Valtatie 2 Tallinnasta Tarttoon ja valtatie 3 Jõhvista Tarttoon kulkevat Tarton kunnan kautta. Rautatie Tapasta ja Tallinnasta Tarttoon kulkee kunnan kautta.
Kastren kunta
Kastren kunta sijaitsee Keski-Virossa Tartumaan maakunnassa.
Kunta sijaitsee Tarton kaakkoispuolella rajoittuen etelässä Põlvaan, lännessä Kambjaan, pohjoisessa Luunjaan ja Peipsiääreen sekä idässä Räpinaan.
Kastren kunta muodostettiin vuoden 2017 kuntauudistuksessa yhdistämällä Haaslavan, Mäksan ja Võnnun kunnat sekä kaksi Meeksin kunnan kylää (Järvselja ja Rõka). Kunnassa on 5 138 asukasta (1.1.2018).
Kunta muodostuu Roiun ja Võnnun pienkauppaloista (alevik) sekä 49 kylästä (küla). Kunnan keskuspaikka on Kurepalun kylä.
Kambjan kunta
Kambjan kunta sijaitsee Keski-Virossa Tartumaan maakunnassa.
Kunta sijaitsee Tarton eteläpuolella rajoittuen etelässä Kanepiin ja Otepäähän, lännessä Nõoon, pohjoisessa Tarton kaupunkiin ja Luunjaan sekä idässä Kastreen ja Põlvaan.
Kambjan kunta muodostettiin vuoden 2017 kuntauudistuksessa yhdistämällä vanha Kambjan kunta ja Ülenurmen kunta. Kunnassa on 10 511 asukasta (1.1.2018).
Kunta muodostuu Kambjan, Külitsen, Ränin, Tõrvandin ja Ülenurmen pienkauppaloista (alevik) sekä 40 kylästä (küla). Kunnan keskuspaikka on Ülenurmen pienkauppala.
Valtatie 2 Tartosta Võruun ja valtatie 3 Tartosta Valgaan kulkevat Kambjan kautta. Rautatiet Tartosta Valgaan ja Koidulaan kulkevat Kambjan kautta. Tarton lentoasema sijaitsee Kambjan kunnan Reolan kylässä, Ülenurmen pienkauppalan länsipuolella noin kymmenen kilometriä Tartosta lounaaseen.
Lucien Martin
Lucien Martin (30. toukokuuta 1908 Montreal – 29. lokakuuta 1950 Montreal) oli kanadalainen viulisti, säveltäjä ja kapellimestari. Hän sai varhaisimman viulunsoitonopetuksensa isältään Cyriceltä, joka oli viulisti ja jousisoitinrakentaja. Seitsemänvuotiaana hänet hyväksyttiin Claude Champagnen suosittelemana opiskelemaan Montrealin konservatorioon, jossa hänen nopea distymisensä johti kultamitalin saamiseen.
Martin opiskeli sittemmin Albert Chamberlandin, Alfred De Sèven ja Camille Couturen johdolla. Vuonna 1931 hän voitti Prix d'Europen ja vietti kaksi vuotta Ranskassa opiskellen Maurice Hayotin johdolla.
Palattuaan Kanadaan heinäkuussa 1933 Martin piti resitaaleja Montrealissa ja Québecissä. Hän asettui Montrealiin ja toimi muun muassa solistina Montrealin orkesterin toisessa konsertissa (4.2.1935), jossa esitettiin Max Bruchin 1. viulukonsertto. Martin vietti toisenkin jakson Pariisissa ja työskenteli Georges Enescun kanssa, mutta palasi Montrealiin ja toimi vuosina 1937–1938 Dubois-jousikvartetin toisena viulistina. Hän osallistui moniin radio-ohjelmiin ja johti julkisia konsertteja. Häneltä on säilynyt yksi julkaistu sävellys, laulu "La Chanson des belles", jonka sanat ovat Tristan Klingsorin käsialaa ja jonka kantaesitti Jeanne Desjardins CBC:n ohjelmassa "Sérénade pour cordes".
Jimmy Stevens
Jimmy Stevens (1910 tai 20-luku – helmikuu 1994), joka tunnettiin myös nimellä "Moses" oli vanuatulainen nationalisti ja poliitikko.
Stevens oli konservatiivisen Nagriamel-liikkeen johtaja. Hän julisti vuonna 1980 Espiritu Santon saaren itsenäiseksi nimellä "Vemeranan valtio". Vanuatu itsenäistyi saman vuoden heinäkuussa ja maan pääministeri Walter Lini valloitti Espiritu Santon Papua-Uuden-Guinean avulla elokuussa. Stevens vangittiin ja kookospähkinäsotana tunnettu kapina päättyi.
Stevensin oikeudenkäynnissä saatin selville, että Stevens ja Nagriamel olivat saaneet 250 000 dollaria rahoitusta yhdysvaltalaiselta Phoenix-säätiöltä. Phoenix-säätiö oli jo aiemmin yrittänyt luoda itsenäistä veroparatiisia Abacon saarelle Bahamassa. Stevens tuomittiin 14 vuodeksi vankeuteen. Hänen onnistui paeta vankilasta vuonna 1982, mutta hänet saatiin kiinni kaksi päivää myöhemmin. Stevens armahdettiin elokuussa 1991.
Stevensillä oli eurooppalaisia, malesilaisia, ja polynesialaisia juuria. Hän väitti isänsä olleen skotti jai äitinsä tongalainen. Hänellä väitettiin olleen 23 vaimoa ja nelisen tusinaa lapsia. Stevens kuoli vatsasyöpään Espiritu Santolla.
Ranskan avoin tennisturnaus 2018 – naisten nelinpeli
Bethanie Mattek-Sands ja Lucie Šafářová olivat puolustava mestaripari, mutta eivät pelanneet yhdessä tänä vuonna. Mattek-Sands pelasi Latisha Chanin kanssa ja Šafářová puolestaan Svetlana Kuznetsovan kanssa.
Barbora Krejčíková ja Kateřina Siniaková voittivat turnauksen.
Ranskan avoin tennisturnaus 2018 – miesten nelinpeli
Ryan Harrison ja Michael Venus olivat puolustava mestaripari, mutta eivät pelanneet yhdessä tänä vuonna. Harrison pelasi Vasek Pospisilin kanssa ja Venus puolestaan Raven Klaasenin kanssa.
Pierre-Hugues Herbert ja Nicolas Mahut voittivat turnauksen.
Kenedugu
Kenedugu () oli senufovaltio nykyisen Malin eteläosassa 1600-luvulta vuoteen 1898 saakka. Ennen joutumistaan ranskalaisten käsiin se käsitti myös osia nykyisestä Burkina Fasosta ja Norsunluurannikosta.
Djulien 1600-luvulla perustamasta Kenedugusta tuli järjestäytynyt valtio Daoula Ba Traorén aikana 1700-luvun puolivälissä. 1800-luvulla sen hallitsijat eli "famat" kävivät sotia Kongin ja Bobo Dioulasson Wattara-hallitsijoiden kanssa. Vuosina 1840–1877 hallinnut Daoula Traoré laajensi aluetta ja lujitti valtansa julmin menetelmin. Hänen seuraajaansa Tieba Traoré, joka hallitsi vuosina 1887–1893, oli Kenedugun famoista merkittävin. Hän siirsi pääkaupungin Bougoulasta Sikassoon, alisti miniankat ja karkotti Samori Tourén joukot, jotka piirittivät suojamuurin ympäroimää Sikassoa viidentoista kuukauden ajan vuosina 1887–1888. Tieba selvisi piirityksestä liittoutumalla Louis Archinardin johtamien ranskalaisten kanssa, jotka lähettivät apuun kapteeni Quiquandonin ja 3 000 bambarasotilasta. Tieban kuoltua hallitsijaksi valittiin hänen veljensä Babemba Traoré. Hän kieltäytyi yhteistyöstä ranskalaisten kanssa vuonna 1898, jolloin nämä valloittivat Sikasson ja Babemba teki itsemurhan.
Theranos
Theranos (/ˈθɛrənoʊs) on yksityisessä omistuksessa oleva terveysteknologian yritys. Se tunnetaan valheellisista väitteistään, joiden mukaan se olisi kehittänyt vallankumouksellisen verikoemenetelmän.
Theranosia ylistettiin olemassaolevien yritysten merkittäväksi haastajaksi ennen kuin paljastui, että yritys oli valehdellut ydinosaamisestaan. Sen perusti vuonna 2003 19-vuotias amerikkalainen Elizabeth Holmes. Theranos onnistui saamaan yli 700 miljoonaa dollaria  pääomasijoittajilta ja yksityisiltä sijoittajilta, ja sen arvo oli suurimmillaan 9 miljardia dollaria huippuvuosina 2013 ja 2014. Sijoittajat ja media ylistivät Theranosia läpimurroksi verentestausmarkkinoilla. Yhdysvaltojen verentestausmarkkinat ovat suuret, sillä vuotuinen liikevaihto laboratoriotestausten osalta on yli 70 miljardia dollaria Theranos väitti yhdessä vaiheessa, että sen tekemät verikokeet vaativat vain yhden sadasosan ja yhden tuhannesosan välissä olevan määrän verta kuin mitä verikokeisiin yleensä tarvitaan. Lisäksi se kertoi omien testiensä maksavan huomattavasti vähemmän kuin olemassa olevat testit. Tällaisia uudenlaisia testejä ei kuitenkaan missään vaiheessa ollut olemassa.
Käännekohta tapahtui lokakuussa 2015, kun tutkiva journalisti John Carreyrou "Wall Street Journal" -lehdestä kyseenalaisti Theranoksen teknologian toimivuuden. Theranos on kohdannut lukuisia oikeudellisia ja kaupallisia haasteita, joita ovat esittänet muun muassa viranomaiset, sijoittajat, Yhdysvaltain arvopaperimarkkinoita valvova US Securities and Exchange Commission, Centers for Medicare ja Medicaid Services, osavaltioiden oikeusministerit, entiset liikekumppanit, potilaat ja muut tahot. Kesäkuussa 2016 arvioitiin, että Holmesin henkilökohtainen nettovarallisuus oli pudonnut 4,5 miljardista dollarista käytännössä nollaan. Yritys oli lähellä konkurssia, kunnes se sai 100 miljoonan dollarin investoinnin Fortress Investment Group -yhtiöltä vuonna 2017. Vuonna 2018 yhtiö on taas lähellä konkurssia.
Elvan kunta
Elvan kunta sijaitsee Keski-Virossa Tartumaan maakunnassa.
Kunta sijaitsee Tarton eteläpuolella ja Võrtsjärven itäpuolella ja rajoittuu etelässä Otepäähän, lännessä Tõrvaan ja Viljandiin, pohjoisessa Tarton kuntaan sekä idässä Tarton kaupunkiin ja Nõoon.
Elvan kunta muodostettiin vuoden 2017 kuntauudistuksessa yhdistämällä Elvan kaupunki, Kongutan, Puhjan, Rannun ja Rõngun kunnat sekä osa valgamaalaisista Paluperan ja Pukan kunnista. Kunnan virallinen asukasluku on 14 612 (1.1.2018).
Kunta muodostuu Elvan epäitsenäisestä kaupungista (linn, asustusüksus), Kurekülan, Käärdin, Puhjan, Rannun, Rõngun ja Ulilan pienkauppaloista (alevik) sekä 78 kylästä (küla). Kunnan keskuspaikka on Elvan kaupunki.
Valtatie 3 ja rautatie Tartosta Valgaan kulkevat Elvan kautta.
Oskari Autere
Oskari Aadolf Jonathan Autere, sukunimi aik. "Broms" (15. helmikuuta 1881 Mikkeli – 1. kesäkuuta 1928 Helsinki) oli suomalainen pankinjohtaja ja Tullihallituksen tilastokonttorin johtaja.
Autereen vanhemmat olivat kirkkoherra, lääninrovasti Bengt Adolf Broms ja Elin Mathilda Lovisa Molander. Hän pääsi ylioppilaaksi 1899 Porvoon ruotsalaisesta lyseosta ja valmistui Helsingin yliopistosta filosofian kandidaatiksi 1903 ja filosofian maisteriksi 1907. Autereen pääaineena oli tilastotiede, jota hän opiskeli myös ulkomailla.
Autere toimi tullihallituksen tilastokonttorissa ensin aktuaarina ja sitten konttorinjohtajana 1911–1918. Autere oli tullihallituksen vt. pääjohtajana 1917. Hän siirtyi sitten 1918 pankkialalle ja oli Maakuntain Keskus-Pankki oy:n apulaisjohtajana vuodesta 1922 alkaen. Autere oli jäsenenä tai sihteerinä useissa valtion komiteoissa.
Autere selvitti vuonna 1910 erillisen komitean toimeksiannosta yhteistyössä työväenyhdistysten kanssa niiden jäsenten työllisyyttä.
Autere oli naimisissa vuodesta 1909 Annie Aejmelaeuksen kanssa.
Anna sen soida
Anna sen soida on helmi-huhtikuussa 2018 esitetty musiikillinen viihdeohjelma, jossa julkkikset kisasivat musatietouden mestaruudesta.
Ohjelman juonsi Krista Siegfrids sekä joukkueina toimivat Arja Koriseva ja Ali Jahangiri.
Ohjelmassa joukkueet kilpailivat hittituntemuksellaan ja nopeudellaan, jossa napille nopeimmin hypännyt voitti eniten pisteitä. Biisivihjeet kilpailijoille tarjoili DJ Mista S ja lisäksi ohjelmassa nähtiin eturivin artistivieraita. Ohjelmaa voi pelata myös kotisohvalta Anna sen soida -sovelluksella, jossa katsojilla oli mahdollisuus kisata musatietämyksestä ja nopeudesta reaaliajassa. Ohjelman formaatti on ollut Ruotsissa ja Portugalissa.
Ruostekääpä
Ruostekääpä ("Phellinus ferrugineofuscus", syn. "Phellinidium ferrugineofuscum") on arinakääpiin luettava Suomessa harvinainen resupinaattinen eli lakiton tai pinnanmyötäinen kääpälaji, jonka itiöemät ovat vuoden tai parin ikäisiä eli suhteellisen lyhytikäisiä. Lajia tavatan yleensä lähinnä kaatuneissa kuusissa vanhoissa metsissä, ja se on Suomessa esiintymiseltään pohjoispainotteinen.Itiöemän reunus on leveähkö, ruskea, ja pillipinta on sangen tumma ruosteenruskea ja siinä on havaittavissa silkinkiilto. Leikkauspinnan pohjamaltoa on kuvattu tiilenväriseksi, ja pillistöä sivulta päin harmaanruskean sävyiseksi. Pillejä on viidestä kymmeneen millimetrillä. Itiöemän paksuus on tavallisesti alle 5 millimetriä. Laji on kuusivaltaisten vanhojen metsien arvoa osoittava indikaattorisieni ja se on valkolahottaja.
Mikroskooppiset tuntomerkit ovat ruostekäävän osalla tärkeitä. Seetasolukko muodostuu huomattavan kapeista ja pitkänomaisista soluista, jotka ovat sangen selvästi kiteisiä. Niitä on niin paljon, että kuolleissa itiöemissä ei juuri näe alkeisrihmastoa. Alkeisrihmat ovat ilman sinkilöitä ja natiivina kellertäviä. Ne reagoivat metyylisineen (Cotton Blue) vaihtelevasti, Melzerin liuokseen (kaliumjodidin ja jodin seos) eivät mitenkään. Itse itiölavassa seetoja on hieman vähemmän. Mahdolliset kystidit kuvataan viinipullon muotoisiksi.
Koutialan ylänkö
Koutialan ylänkö () on luonnonalue Malin kaakkoisosassa. Se rajoittuu pohjoisessa Nigerin sisämaasuistoon, idässä Banforan ylänköön sekä lännessä ja lounaassa Ylä-Nigerin ja Banin alueeseen.
Helposti murenevasta hiekkakivestä koostuvan ylängön maisemaa leimaavat ylätasangot, eroosion muodostamat rinteet ja tulvalaaksot. Alue kuuluu Sudanin vyöhykkeeseen. Vuotuinen sademäärä on 650–1300 millimetriä. Kasvillisuus on etelässä metsä- ja puusavannia ja pohjoisessa pensassavannia. Tulvalaaksot ovat heinäsavannia. Koutialan ylänkö jakautuu neljään agroekologiseen vyöhykkeeseen, jotka ovat Kénédougou etelässä, Banin itäinen ja läntinen keskijuoksu alueen keskiosassa ja Falo pohjoisessa.
Timo Kannisto
Timo Kalervo Kannisto (25. maaliskuuta 1940 Kurikka – 23. huhtikuuta 2018 Helsinki) oli suomalainen arkkitehti. Kannisto kirjoitti ylioppilaaksi Karkkilan yhteiskoulun lukiosta 1958. Hän valmistui teknilliseen korkeakoulusta arkkitehdiksi 1968. Kannisto siirtyi heti arkkitehtitoimisto Toivo Korhosen palvelukseen, jossa hän työskenteli suurimman osan urastaan. Kannisto suunnitteli Kontulan, Myllypuron ja Mellunmäen metroasemat sekä Pukinmäen juna-aseman.Pasilan poliisitalo on Kanniston käsialaa kuten myös Tampereen teknillisen korkeakoulun päärakennus.
Petolinnut Suomen luonnossa
Petolinnut Suomen luonnossa on opaskirja, joka auttaa tunnistamaan Suomessa tavattavia petolintuja. Kirjan on julkaissut Otava vuonna 2018.
Kirjassa esitellään kaikki Suomessa tavatut päiväpetolinnut. Osa kuvista on ennen julkaisemattomia. Petolintujen tunnistamista vaikeuttaa niiden arkuus ja muita linturyhmiä suurempi yksilöllinen muuntelu. Kirjan tekijä Dick Forsman on tutkinut petolintuja yli neljäkymmentä vuotta ja on arvostettu petolintujen tutkija.
"Suomen Luonto" -lehdessä Jorma Laurila pitää kirjaa erinomaisena retkilukemisena ja apuna petolintujen tunnistamisessa. Kuvia hän pitää havainnollisina ja tekstiä napakkana.
Pentti Järvinen
Pentti Järvinen -nimisiä henkilöitä ovat:
Tikaskuoriaiset
Tikaskuoriaiset ("Trypodendron") on kovakuoriaisten lahkoon kuuluva kaarnakuoriaissuku. Sukuun kuuluvien lajien määrä on yli 30, mutta lajimäärä vaihtelee eri lähteissä.
Maximo Tolonen
Maximo Tolonen (s. 4. maaliskuuta 2001) on suomalainen jalkapalloilija.
Tolonen on kasvanut Espoon Mankkaalla. Hänen perheensä muutti Englantiin Cambridgeen Tolosen ollessa 5-vuotias. He asuivat Englannissa puolitoista vuotta. 10-vuotiaana hän muutti Skotlantiin, jossa hän pelasi Hibernianin junioreissa. Tolonen on käynyt peruskoulun englanniksi. Hän osaa myös espanjaa. Tolosen äiti on kotoisin Argentiinasta.
Kaikki synnit
Kaikki synnit on elokuvaohjaaja Mika Ronkaisen ja käsikirjoittaja Merja Aakon luoma suomalainen rikosdraamasarja, joka saa ensiesityksensä Elisa Viihteellä keväällä 2019. Sarja kuvattiin pääosin Oulun seudulla kesällä 2018.
"Kaikki synnit" sijoittuu kuvitteelliseen pieneen Varjakan kuntaan Oulun kupeessa. Sarjan tyylilaji on ohjaaja Ronkaisen mukaan "Finnish weird". Sarjan päärooleissa esiintyvät Maria Sid, Johannes Holopainen ja Matti Ristinen.
"Kaikki synnit" palkittiin pohjoismaiden tärkeimmän elokuvafestivaalin, Göteborgin elokuvajuhlien, kilpailussa parhaasta TV-draaman käsikirjoituksesta tammikuussa 2019. Palkinto oli suuruudeltaan 20 000 euroa.
Susan Wojcicki
Susan Wojcicki (s. 5. heinäkuuta 1968) on yhdysvaltalainen yritysjohtaja. Hän on toiminut YouTuben toimitusjohtajana helmikuusta 2014 lähtien. Kun Googlea perustettiin, sen toimipaikkana oli Wojcickin autotalli. Wojcicki on työskennellyt Googlella pitkään, ja on hoitanut kaksi Googlen suurinta yritysostoa: $1,65 miljardin YouTube-ostoksen vuonna 2006 ja $3,1 miljardin DoubleClick-ostoksen vuonna 2007.
The Supremes A’ Go-Go
The Supremes A’ Go–Go on yhdysvaltalaisen tyttöbändin The Supremesin yhdeksäs studioalbumi, jonka julkaisi Motown elokuussa 1966. Se oli ensimmäinen tyttöbändin albumi, joka pääsi Billboard 200 -albumilistan ensimmäiselle sijalle.
Monikirjaajat
Monikirjaajat ("Polygraphus") on kovakuoriaisten lahkoon kuuluva kaarnakuoriaissuku. Sukuun kuuluvien lajien määrä on yli 100, mutta vaihtelee eri lähteissä.
Raleigh-luokka (LPD)
Raleigh-luokka oli Yhdysvaltain laivaston kolmen 1960-luvulla valmistetun aluksen muodostama maihinnousualusluokka ().
Corentin Tolisso
Corentin Tolisso (s. 3. elokuuta 1994 Tarare, Ranska) on ranskalainen jalkapalloilija. Pelipaikaltaan hän on keskikenttäpelaaja.
Tolisso teki ensiesiintymisensä pääsarjatasolla Ranskan Ligue 1:ssä 10. elokuuta 2013, kun hänen edustamansa Lyon voitti Nicen kotonaan 4–0. Hän pelasi Lyonissa neljä Ranskan pääsarjakautta vuosina 2013–2017. Kesällä 2017 Tolisso siirtyi Bayern Müncheniin 41,5 miljoonan euron siirtosummalla. Hän on voittanut seurassa Saksan-mestaruuden 2017–2018 ja DFL-Supercupin 2017.
Ranskan A-maajoukkueessa Tolisso pelasi ensimmäisen ottelunsa 28. maaliskuuta 2017 Espanjaa vastaan. Tolisso pelasi kaksi ottelua.
Mauritanian kansalliskirjasto
Mauritanian kansalliskirjasto (; ) on vuonna 1965 perustettu, länsiafrikkalaisen Mauritanian pääkaupungista Nouakchottista käsin toimiva kansalliskirjasto.
Kansalliskirjasto pyrkii kansallisen painetun aineiston keräämiseen, konservoimiseen ja esilläpitoon. Kirjastolla on seitsemän alueellista toimipistettä. Valtion budjettivaroin ylläpidetyssä Mauritanian kansalliskirjastossa työskentelee noin 40 henkilöä. Kirjasto on saanut myös ulkomaista tukea toimintansa kehittämiseen, esimerkiksi aineiston digitalisointiin. Kirjasto on kansainvälisen kirjastojärjestön (IFLA), Unescon kirjastoverkoston (UNAL) ja ranskankielisen kirjastoverkoston (Francophone Libraries) jäsen.
Mauritanian kansalliskirjaston kokoelma on kooltaan melko vaatimaton. Alkuvuodesta 1971 kirjastolla oli 4 750 teosta ja erään tuoreemman, mutta päiväämättömän arvion mukaan kokoelmat kattaisivat nyttemmin 10 000 teosta. 
YK:n erityisjärjestö Unescon mukaan mukaan Mauritanian aikuisväestöstä (yli 15-vuotiaat) lukutaitoisia oli vain 45,5 prosenttia (vuonna 2007).
Trifenyylitinahydroksidi
Trifenyylitinahydroksidi eli fentinahydroksidi (CHSnOH) on organotinayhdisteisiin kuuluva orgaaninen yhdiste. Yhdistettä käytetään maataloudessa sienimyrkkynä. Euroopan unionin alueella trifenyylitinahydroksidin käyttö on kiellettyä.
Huoneenlämpötilassa trifenyylitinahydroksidi on väritöntä tai kellertävää kiteistä ainetta. Yhdiste on käytännöllisesti katsoen veteen liukenematonta, mutta liukenee moniin orgaanisiin liuottimiin esimerkiksi asetoniin, dietyylieetteriin, dikloorimetaaniin ja vähäisessä määrin etanoliin ja bentseeniin. Trifenyylitinahydroksidin fungisidiset ominaisuudet perustuvat siihen, että se estää oksidatiivisen fosforylaation ja siten solujen tarvitseman ATP:n biosynteesin. Trifenyylitinahydroksidi ärsyttää ihoa, silmiä ja hengitysteitä. Yhdiste on todennäköisesti karsinogeenista ja aiheuttaa mutaatioita. Trifenyylitinahydroksidi on myös myrkyllistä luonnossa erityisesti vesieliöille.
Trifenyylitinahydroksidia valmistetaan hydrolysoimalla trifenyylitinakloridia emäksen esimerkiksi natriumhydroksidin avulla. Trifenyylitinahydroksidiä käytetään maataloudessa sienimyrkkynä muun muassa peruna-, porkkana-, sokerijuurikas- ja pekaanipähkinäviljelmillä. Aine levitetään jauheena tai liuoksena. Trifenyylitinahydroksidi on hyväksytty torjunta-aineena Yhdysvalloissa. Euroopan unionin alueella yhdisteen käyttö kiellettiin vuonna 2002.
Ruostekäävät
Ruostekäävät ("Phellinidium") on kääpäsuku, joka ollaan erottamassa arinakäävistä ("Phellinus") omaksi suvukseen, koska se vaikuttaa selkeästi eri kladilta pitkine seetamuodostelmineen. Sukua ehdotti tieteelliseen käyttöön ensimmäisenä tšekkiläinen mykologi František Kotlaba vuonna 1968. Sukuun kuuluvat nykykäsityksen mukaan (2013) lajit "P. fragrans", "P. pouzarii" vastikään tieteellisen yhteisön uutena hyväksymä "P. asiaticum". Ainoa Suomesta tunnettu suvun laji on ruostekääpä ("P. ferrugineofuscum").
Samaan sukuun on liitetty toisinaan myös "P. orientale", "P. rufitinctum" sekä myös "P. aciferum", "P. cryptocystidiatum", "P. lamaënse", "P. noxium", "P. sulphurascens" ja "P. weirii", mutta ne lienevät sittenkin jossain määrin eri kehityslinjaa – kenties kuitenkin samaan sukuun toistaiseksi laskettavia. "Pyrrhoderma"-sienisuku on ruostekääville läheinen.
Bitfactor
Bitfactor Oy on vuonna 2013 perustettu suomalainen digitaalisten palvelujen asiantuntijayritys. Yrityksen päätoimiala ohjelmistojen suunnittelu ja valmistus. Toimitusjohtajana toimii Antti Pelkonen.
Maaliskuussa 2018 Bitfactor ilmoitti ICT-alan palveluyhtiö Viria Oyj:n investoivan yritykseen vauhdittaen sen kasvua ja mahdollistaen Bitfactorille laajempien palvelujen tarjoamisen. Bitfactor liittyi osaksi konsernia jatkaen kuitenkin itsenäisenä yhtiönä. Vuonna 2018 yritys työllistää noin 150 työntekijää ja vuonna 2017 sen liikevaihto oli noin 13,4 miljoonaa euroa.
Yritys on muun muassa kehittänyt bussiyhtiö Savonlinjalle palvelukokonaisuuden, joka palkittiin Grand One 2018 -kilpailussa Paras mobiilipalvelu- ja Paras UX-design-sarjoissa. Lisäksi Bitfactor on ollut mukana kehittämässä esimerkiksi Oura-hyvinvointisormuksen mobiilisovellusta.
Nigerin kansallisarkistohallinto
Nigerin kansallisarkistohallinto (; ) on vuonna 1953 perustettu Nigerin pääkaupungissa Niameyssä toimiva valtiollinen laitos. Se vastaa kansallisarkiston tehtävien ohella myös monista tyypillisistä kansalliskirjaston toiminnoista, kuten painotuotteiden ISSN-/ISBN-numeroinnista ja kerää maassa julkaistujen painotuotteiden vapaakappaleet. Laitoksen johtaja on M. Habou Boukari (lokakuussa 2017).
Nigerin kansallisarkistolla on useita alueellisia toimipisteitä. Vuonna 2006 Tahouan, Dosson ja Agadezin toimipisteissä oli ammatillista henkilökuntaa ja ne palvelivat myös vierailijoita. Sen sijaan Diffan, Maradin, Tillabérin ja Zinderin toimipisteet toimivat henkilökuntavajeen vuoksi vaatimattomina yleisöltä suljettuina aineistovarastoina.
YK:n erityisjärjestö Unescon mukaan vain 15,5 prosenttia Nigerin aikuisväestöstä (yli 15-vuotiaat) oli lukutaitoisia (vuonna 2012). YK:n kehitysohjelma UNEPin tilastoi Nigerin vuonna 2015 maailman alhaisimman lukutaitoprosentin maana, jossa ainoastaan 19,1 % aikuisista oli lukutaitoisia.
Caroline Dolehide
Caroline Dolehide (s. 5. syyskuuta 1998 Hinsdale, Illinois) on yhdysvaltalainen tennispelaaja. Hän on sijoittunut parhaimmillaan kaksinpelissä WTA-listan sijalle 120 huhtikuussa 2018. Nelinpelissä hän on ollut parhaimmillaan sijalla 99 marraskuussa 2017. Dolehide pelasi grand slam -turnauksen pääsarjassa ensimmäisen kerran Ranskan avoimissa 2018.
Luettelo jalkapallon Suomen Cupin loppuotteluista
Tämä on luettelo jalkapallon Suomen Cupin loppuotteluista.
"1975 ja 1976 loppuottelut pelattiin vasta seuraavana vuonna. 1978 pelattiin kaksiosainen loppuottelu."
Mihail Tšehov
Mihail Tšehov (29. elokuuta 1891 Pietari – 30. syyskuuta 1955 Los Angeles) oli venäläinen näyttelijä ja teatteripedagogi. Hän oli Anton Tšehovin veljen, kirjailija-toimittaja Aleksandr Tšehovin poika. Venäjällä Mihail Tšehovia on pidetty aikansa etevimpänä näyttelijänä.
Tšehov oli Moskovan taiteellisen teatterin johtajan Konstantin Stanislavskin tähtioppilas, ja hän esiintyi vuodesta 1912 sekä teatterin studiossa että päänäyttämöllä. Hän myös johti itse Stanislavskin perustamasta studiosta muodostettua Toista Moskovan taiteellista akateemista teatteria. Vuonna 1928 Tšehov muutti pois Venäjältä ja työskenteli sen jälkeen Euroopassa ja Yhdysvalloissa ohjaajana ja opettajana nimellä Michael Chekhov. Hän omistautui myöhemmin erityisesti näyttelijän metodien opetukselle ja kirjoittamiselle työskennellessään eri teattereissa ja studioissa. Tšehov sai vahvoja vaikutteita saksalaisen filosofin Rudolf Steinerin (1861–1925) antroposofiasta ja tämän kehittämästä metodista puheen ja liikkeen yhdistämiseksi, eurytmiasta.
Vuonna 1943 Tšehov muutti Los Angelesiin, jossa hän eli kuolemaansa asti. Tšehov kokosi keskeiset ajatuksensa vuonna 1946 julkaistuun teokseen "Näyttelijän tekniikasta", joka sisältää hänen käytännön harjoituksensa, näytelmäanalyysejä ja pohdintaa taiteesta ja esteettisistä kategorioista sekä näyttelijän missiosta. Teoksen on suomentanut dosentti Liisa Byckling, joka on julkaissut Mihail Tšehovista myös väitöskirjan ja useita muita tutkimuksia. Tšehov näytteli myös kymmenessä Hollywood-elokuvassa, muun muassa Alfred Hitchcockin ohjaamassa elokuvassa Noiduttu (1945), josta hän sai Oscar-ehdokkuuden.
Tšehovin ajattelussa atmosfääri on esityksen ”sielu”, kun taas esityksen ”ruumis” on sen näkyvä osa. Atmosfääri tarkoittaa eräänlaista tunnetilaa, jonka mukaan sanojen sisältö ja tilanteet voivat muuttua. Tšehovin mukaan atmosfääri on esityksen ydin ja johtava idea, jota esitys säteilee, ja ”sitä pitää kuunnella kuin musiikkia”. Tšehovin kehittämiä näyttelijäntyön metodeja sovelletaan yhä ympäri maailmaa, muun muassa monissa Euroopan maissa, Yhdysvalloissa ja Japanissa.
Mihail Tšehov -tekniikaksi kutsuttua psykofyysistä näyttelijäntyön tekniikkaa opetetaan myös Suomessa Taideyliopiston Teatterikorkeakoulussa. Suomalainen teatteriohjaaja ja näyttelijäpedagogi Marjo-Riikka Mäkelä ohjaa ja kouluttaa näyttelijöitä Mihail Tšehov -tekniikan avulla Los Angelesissa.
Aapo Kiljunen
Aapo Kiljunen (s. 24. tammikuuta 1986 Mikkeli) on suomalainen jalkapalloilija. Pelipaikaltaan hän on maalivahti.
Kiljunen pelasi yhden Veikkausliigan ottelun Myllykosken Pallo -47:ssä kaudella 2005, jolla MYPA voitti Suomen-mestaruuden. Ykkösessä Kiljunen pelasi 57 ottelua vuosina 2007–2008 ja 2010–2012. Hän edusti Ykkösessä Tampereen Pallo-Veikkoja, Vasa IFK:ta ja Viikinkejä.
Gongasso
Gongasso on maalaiskunta ja sen keskuskylä Sikasson alueen Sikasson piirissä Malissa. Se sijaitsee 30 kilometriä Sikassosta luoteeseen. Kunnassa on 8 800 ja kylässä 1 600 asukasta (vuonna 2009).
Gongasson kunta rajoittuu pohjoisessa Sikasson piirin Sanzanan, idässä Klélan ja Faman, etelässä Pimpernan ja Natienin sekä lännessä Farakalan, Kapolondougoun ja Doumanaban kuntiin. Maisemaa leimaavat länsiosan ylängöt. Pysyviä vesistöjä ei ole. Seutu kuuluu sudanilais-sahelilaiseen vyöhykkeeseen.
Kuntaan kuuluu 11 kylää.
Gongasson kautta kulkee Sikasson ja Koutialan välinen maantie RN11. Seudun pääelinkeinot ovat maanviljely ja karjanhoito. Tärkeimmät viljelykasvit ovat puuvilla, hirssi, maissi, durra, riisi, lehmänpapu ja maapähkinä. Kotieläimiä ovat naudat, lampaat, vuohet ja aasit. Gongassossa pidetään viikoittaiset markkinat.
Toyota Motor Manufacturing Indiana
Toyota Motor Manufacturing Indiana, Inc. (TMMI) on autotehdas, joka sijaitsee Indianan osavaltion Gibosonin piirikunnassa, Princetonin ja Fort Branchin välillä. Se on osa Toyota Motor Engineering & Manufacturing North Americaa, jonka japanilainen Toyota Motor Corporation omistaa. TMMI on Evansvillen alueen suurin työnantaja.
Tehdas valmistui vuonna 1996, ja se full-size -luokan pick-upin valmistuksen Yhdysvaltain markkinoille. Toyota Tundran valmistus alkoi vuonna 1999. Ennen sitä tehtaalla valmistettiin Toyota T100 -mallia. Toyota Sequoian valmistus alkoi 2000.
Tila-auto Siennan valmistus siirrettiin TMMI:lle vuonna 2003. Toyota lopetti Tundran valmistuksen TMMI:llä vuonna 2008, ja aloitti kokoonpanon Toyota Motor Manufacturing Texas -tehtaalla, San Antoniossa. Toyota Highlanderin valmistus siirrettiin TMMI:lle 2009.
Tehdas on jaettu kahteen osaan; "länsitehdas" valmistaa Highlander- ja Sequoia -malleja, ja "itätehdas" valmistaa Siennaa sekä Highlanderia. Kaikki Toyota Highlanderit valmistetaan TMMI:llä lukuun ottamatta Kiinan markkinoille tarkoitettuja autoja, joita valmistaan Kiinassa.
Puut, linnut ja taivas
Puut, linnut ja taivas on Kikka Laitinen Co.:n seitsemäs studioalbumi, joka julkaistiin toukokuussa 2018. Sen on äänittänyt ja miksannut Risto Hemmi Finnvoxilla vuosina 2017–2018, ja sen masteroi Pauli Saastamoinen vuonna 2018.
Kaikki kappaleet säveltänyt ja sanoittanut Kikka Laitinen sekä sovittanut Kikka Laitinen Co.
Kabarasso
Kabarasso on maalaiskunta ja sen keskuskylä Sikasson alueen Sikasson piirissä Malissa. Se sijaitsee 95 kilometriä Sikassosta luoteeseen. Kunnassa on 8 500 ja kylässä 1 300 asukasta (vuonna 2009).
Kabarasson kunta rajoittuu idässä Sikasson piirin Kouoron, etelässä Kourouman ja Kignanin, lännessä Dialakoron sekä pohjoisessa Dogonin ja Koutialan piirin Faguin kuntiin. Maisemaa leimaavat ylängöt ja kukkulat. Alueella virtaa Banifingin sivujoki. Seutu kuuluu sudanilais-sahelilaiseen vyöhykkeeseen. Kasvillisuus on metsäsavannia.
Kuntaan kuuluu 11 kylää. Asukkaat ovat senufoja, bambaroita, miniankoja ja fulbeja. Yleisin kieli on senufo, mutta yhteisenä kielenä käytetään bambaraa. Vallitsevat uskonnot ovat islam ja animismi.
Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi, riisi ja myytäväksi kasvatettava puuvilla. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan keräilyä, pienimuotoista kaupankäyntiä ja käsityöammatteja.
Kikka Laitinen Co.
Kikka Laitinen Co. on suomalainen rockyhtye, joka perustettiin vuonna 1992. Yhtye on julkaissut 8 albumia, joista tuorein on vuonna 2018 julkaistu "Puut, linnut ja taivas".
Kaboïla
Kaboïla on maalaiskunta ja sen keskuskylä Sikasson alueen Sikasson piirissä Malissa. Se sijaitsee 15 kilometriä Sikassosta etelään. Kunnassa on 27 300 ja kylässä 3 300 asukasta (vuonna 2009).
Kaboïlan kunta rajoittuu pohjoisessa Sikasson, koillisessa Finkolon, lännessä Lobougoulan ja Kapalan ja etelässä Kadiolon piirin Kaïn kuntiin sekä idässä Burkina Fasoon. Alue on pinnanmuodostukseltaan lähinnä tasankoa. Pysyviä vesistöjä ei ole. Seutu kuuluu sudanilais-sahelilaiseen vyöhykkeeseen. Kasvillisuus on heinä- ja pensassavannia.
Kuntaan kuuluu 26 kylää. Asukkaat ovat samoja, senufoja, mandinkoja ja fulbeja. Vallitsevat uskonnot ovat islam ja animismi.
Kaboïlan kautta kulkee Sikassosta Norsunluurannikon rajalle johtava maantie RN7. Seudun pääelinkeino on maanviljely. Tärkeimmät viljelykasvit ovat puuvilla, maissi, hirssi, durra, riisi ja maapähkinä. Lisäksi harjoitetaan karjanhoitoa ja pienimuotoista kaupankäyntiä. Tärkein kauppapaikka on Dallé.
Toyota T100
Toyota T100 on Toyota Motor Corporationin valmistama lava-auto. Autoa valmistettiin Tokyossa, Japanissa ja Toyota Motor Manufacturing Indiana -tehtaalla, Indianan osavaltiossa, Yhdysvalloista.
Kafouziéla
Kafouziéla on maalaiskunta ja sen keskuskylä Sikasson alueen Sikasson piirissä Malissa. Se sijaitsee 20 kilometriä Sikassosta koilliseen. Kunnassa on 6 400 ja kylässä 1 900 asukasta (vuonna 2009).
Kafouziélan kunta rajoittuu koillisessa Sikasson piirin Faman, kaakossa Zangaradougoun ja luoteessa Diomaténén kuntiin. Maisemaa leimavat kunnan keskeltä jakava pitkä kukkula ja itäosan tulvatasanko. Seutu kuuluu Sudanin vyöhykkeeseen. Kasvillisuus on lähinnä pensassavannia.
Kuntaan kuuluu kuusi kylää. Asukkaat ovat etupäässä senufoja. Lisäksi on miniankoja ja fulbeja. Vallitseva uskonto on islam.
Paikallisia elinkeinoja ovat maanviljely, karjanhoito ja pienimuotoinen kaupankäynti. Tärkeimmät viljelykasvit ovat puuvilla, maissi, hirssi, durra, riisi ja peruna. Kotieläimiä ovat naudat, lampaat, vuohet ja aasit. Kafouziélassa pidetään viikoittaiset markkinat.
Kapala (Sikasson piiri)
Kapala on maalaiskunta ja sen keskuskylä Sikasson alueen Sikasson piirissä Malissa. Se sijaitsee 30 kilometriä Sikassosta etelään. Kunnassa on 10 300 ja kylässä 2 200 asukasta (vuonna 2009).
Kapalan kunta rajoittuu idässä ja etelässä Sikasson piirin Kaboïlan, lännessä Lobougoulan ja pohjoisessa Sokourani-Missirikoron kuntiin. Maisemaa leimaavat tasangot ja kukkulat. Pysyviä vesistöjä ei ole. Seutu kuuluu sudanilais-guinealaiseen vyöhykkeeseen. Kasvillisuus on metsäsavannia ja metsää.
Kuntaan kuuluu yhdeksän kylää. Asukkaat ovat etupäässä senufoja, mandinkoja ja djulia. Uskontoja ovat islam, kristinusko ja animismi.
Seudun pääelinkeinot ovat maanviljely ja karjanhoito. Tärkeimmät viljelykasvit ovat maissi, hirssi, durra, vihannekset ja hedelmät. Myytäväksi kasvatetaan puuvillaa. Lisäksi harjoitetaan vähäisessä määrin käsityöammatteja, kalastusta ja keräilyä.
Cineflix
Cineflix Media on kanadalainen televisioyhtiö, joka tuottaa dokumentteja ja muita TV-formaatteja eri TV-kanaville. Tuotantoa markkinoidaan ja lähetetään maailmanlaajuisesti.
Yhtiöllä on toimistot Montrealissa, Torontossa, Vancouverissa, Lontoossa, Dublinissa ja New Yorkissa, ja siellä tuotetaan myös tv-tuotantoja. Cineflix International on sen tytäryhtiö ja se myy tuotteitaan maailmanlaajuisesti. Cineflixin euroopan pääkonttori sijaitsee Lontoossa.
Cineflixin ohjelmia on esitetty näillä kanavoilla Discovery Channel, History Channel, National Geographic, E! Entertainment, Animal Planet. ("Huom," kanavia voi olla enemmän)
Ingušian sota
Ingušian sota alkoi vuonna 2007 kapinoinnin kiihtymisenä Ingušiassa. Paikalliset ihmisoikeusaktivistit ja oppositiopoliitikot ovat kuvannet sotaa sisällissotana ja toiset ovat kuvanneet sitä kansannousuna. 2009-luvun puolivälissä Ingušia oli vienyt Tšetšenian paikan pohjois-Kaukasuksen väkivaltaisimpana tasavaltana.
26. heinäkuuta Ingušiassa aloitettiin massiivinen turvallisuusoperaatio hyökkäyssarjan seurauksena. Moskova lähetti operaatioon 2500 MVD:n taistelijaa. Seuraavien päivien aikana satoja miehiä saarrettiin ja muutama turvallisuusjoukon jäsen kuoli tai haavoittui jatkuvissa hyökkäyksissä.
Vuonna 2008 kriittisen Inghusetia.ru -nettisivun omistaja Magomed Yevloyev tapettiin. Tämän kiistan keskipisteessä oli epäsuosittu presidentti Murat Zyazikov, jota ihmisoikeus aktivistit ja Venäjän hallituksen jäsenet ovat kritisoineet. Lokakuussa 2008 Ingušian sisäministeri Musa Medovin oli itsemurhapommittajan kohteena. 30. lokakuuta Venäjän presidentti Dimitri Medvedev vapautti Zyazikovin virastaan ja korvasi hänet everstiluutnantti Yunus-Bek Yevkurovilla. Ingušian oppositio piti tätä voittona.
Joka tapauksessa väkivaltaisuudet jatkuivat. Poliisin mukaan melkein 50 kuoli melkein päivittäisissä yhteenotoissa tässä pienessä tasavallassa vuoden 2009 kolmen ensimmäisen kuukauden aikana. Vaikutusvaltaisten ihmisten murhayritykset jatkuivat. 10. kesäkuuta Ingušian korkeimman oikeuden jäsen Aza Gazgireeva ammuttiin ja 13. kesäkuuta entinen varapääministeri Bashir Aushev ammuttiin kotinsa ulkopuolella. Presidentti Yevkurov vammautui vakavasti itsemurhapommituksessa 22. kesäkuuta ja rakennusministeri Ruslan Amerkhanov ammuttiin toimistoonsa elokuussa.
Vuoden 2010 jälkeen väkivaltaisuudet alkoivat vähentyä. Vuonna 2014 turvallisuusjoukot ampuivat kiistan johtajan Arthur Getagazhevin. Vuoden 2015 puolivälissä Yevkurov sanoi, että Ingušian kapina oli lyöty. Hän sanoi, että 80 kapinallista oli antautunut ja armahdettu ja että jäljellä olevat kapinalliset olivat alakynnessä.
Fama
Fama on maalaiskunta ja sen keskuskylä Sikasson alueen Sikasson piirissä Malissa. Se sijaitsee 28 kilometriä Sikassosta pohjoiseen. Kunnassa on 10 800 ja kylässä 4 200 asukasta (vuonna 2009).
Faman kunnan pinta-ala on 280 neliökilometriä. Se rajoittuu pohjoisessa Sikasson piirin Klélan, idässä Danderesson, etelässä Zangaradougoun, Kafouziélan ja Diomaténén ja lännessä Gongasson kuntiin. Maisemaa leimaavat kukkulat ja tasangot. Kasvillisuus on metsäsavannia.
Kuntaan kuuluu kuusi kylää. Asukkaat ovat etupäässä senufoja. Lisäksi on bambaroita ja fulbeja.
Seudun pääelinkeinot ovat maanviljely ja karjanhoito. Tärkeimmät viljelykasvit ovat puuvilla, maissi, durra, hirssi ja peruna. Kotieläimiä ovat naudat, lampaat, vuohet, aasit ja siipikarja. Lisäksi hyödynnetään metsiä ja harjoitetaan kaupankäyntiä. Famassa ja Naminassossa pidetään viikoittaiset markkinat.
Jorma Taina
Jorma Taina on suomalainen merenkulun logistiikkaan erikoistunut tutkija, Turun yliopiston maantieteen laitoksen dosentti ja Turun kauppakorkeakoulun merenkulkutalouden emeritusprofessori.
Taina väitteli filosofian tohtoriksi Turun yliopistossa vuonna 1978. Hän perusti yliopistoon merenkulkualan tutkimus- ja koulutuskeskuksen ja toimi vuosina 1978–1984 sen johtajana. 1980-luvun puolessavälissä Taina toimi Suomen kuljetustaloudellisen yhdistyksen toimitusjohtajana ja "Kuljetus"-lehden päätoimittajana, kunnes hänet nimitettiin vuonna 1987 Turun kauppakorkeakoulun merenkulkutalouden apulaisprofessoriksi ja myöhemmin professoriksi. Hän jäi tehtävästä eläkkeelle kesällä 2008.
Kana tikka masala
Kana tikka masala on mausteinen, intialaistyyppinen ruokalaji, jossa on tikka-kanaa ja kermainen kastike. Kerrotaan, että se on kehitetty alun perin 1970-luvun alussa Glasgow’ssa, mutta intialaiset väittävät tikka masalaa tehdyn Intiassa jo paljon aiemmin. Se on Britannian suosituimpia aterioita, ja sitä myydään vuodessa 23 miljoonaa annosta. Ulkoministeri Robin Cook sanoi sitä vuonna 2001 Britannian kansallisruoaksi.
Britannia vie tikka masala -kanaa Intiaan.
Tandooriuunissa valmistettua kanaa tarjoiltiin Britanniassa ensimmäisen kerran Lontoossa vuonna 1966. Sieltä resepti kulkeutui seuraavien vuosien aikana Glasgow’hun. 1970-luvun alkuvuosina eräs asiakas ravintola Shish Mahalissa totesi kanan olevan maukasta mutta hieman kuivaa. Ravintolan kokki improvisoi tällöin kastikkeen tomaattikeitosta, mausteista ja kermasta, jolloin syntyi kana tikka masalan tavallisin resepti. Sen jälkeen muunnelmia on tullut huomattavasti lisää: 2000-luvulla tehdyssä testissä maistettiin 48 eri tikka masala -reseptiä ja todettiin, että ainoa yhteinen ainesosa niissä kaikissa oli kana. Ei voidakaan enää sanoa, että tikka masalalle olisi olemassa vakioreseptiä.
On myös väitetty, että kana tikka masala olisi kehitetty Intiassa. Joidenkin väitteiden mukaan se olisi peräisin Suurmogulien valtakunnan ajoilta, toisten mukaan se olisi kehitetty 1960-luvulla Punjabissa.
My Bebe Love: KiligPaMore
My Bebe Love: KiligPaMore on vuonna 2015 ensi-iltansa saanut filippiiniläinen tagaloginkielinen komediaelokuva, jonka on ohjannut Jose Javier Reyes.
Toyota Highlander
Toyota Highlander on Toyota Motor Corporationin valmistama 5-ovinen katumaasturi. Highlanderia valmistetaan Toyota Motor Manufacturing Indiana -tehtaalla, Indianan osavaltiossa Yhdysvalloissa sekä Kantonissa, Kiinassa.
Australiassa ja Japanissa auto myydään nimellä Toyota Kluger.
Renta
Renta Group on suomalainen rakennusalan yritys, joka vuokraa rakentajille ja teollisuuteen erilaisia koneita, tiloja, telineitä, sääsuojia ja työmaapalveluita. Yritys on kone- ja laitevuokrauksessa markkinakolmonen Suomessa. Yritys on perustettu alkuvuonna 2016 ja se on kasvanut vauhdikkaasti. Vuonna 2017 sen liikevaihto kasvoi yli sata prosenttia ollen 45 miljoonaa euroa.
Yrityksen avainhenkilöt, Erkki Norvio, Kari Aulasmaa ja Kari Kallio työskentelivät aiemmin Ramirentillä. Etenkin Norvio lasketaan kansainvälisestikin alansa uranuurtajiin, sillä hän toimi Ramirentin ja sen edeltäjän A-Rakennusmiehen toimitusjohtajana ja hallituksen jäsenenä 30 vuoden ajan, oli viemässä A-Rakennusmiestä pörssiin ja kasvatti yrityksen liikevaihdon tyhjästä satoihin miljooniin euroihin. Myös aiemmin Inspectan toimitusjohtajana toimineella Aulasmaalla on pitkä historia Ramirentiltä. Renta Groupin hallituksessa on Norvion lisäksi muun muassa myös Kallio, joka oli Norvion seuraaja Ramirentin konsernijohtajana ja Telinekympin Juhani Kattilakoski, joka tuntee teline- ja sääsuojausbisneksen.
Rentan suurin omistaja vuonna 2018 oli pääomasijoittaja Intera Partners, minkä lisäksi yli 90 Rentan avainhenkilöllä on yrityksen osakkeita..
Renta on yleiskonevuokraamo, jonka tarjontaan kuuluu muun muassa työmaatiloja, sääsuojia ja maarakennuskoneita: Volvo-kaivukoneita ja -pyöräkuormaajia alle 8 tonnin kokoluokissa ja 4–13-tonnisia Volvo-jyriä. Vuokrattavana on myös erilaisia työkaluja, kuten esimerkiksi käsityökaluja betonimyllyjä ja pyöräkuormaajia.
Alkuvuonna 2016 toimintansa aloittanut Renta Group syntyi yritysostoin. Ensimmäisiin yritysostoihin kuuluivat teline- ja sääsuojausalan Telinekymppi (nykyään Renta Telineet), työmaatiloja vuokraava Jasoca ja konevuokraamo Kehä-Kone, jotka kaikki siirtyivät Renta Groupiin henkilöstöineen ja omistajineen. Yrityksen pääomistaja oli pääomasijoittaja Intera Partners. Renta Group aloitti toimintansa pääkaupunkiseudun teline- ja sääsuojausmarkkinoilla sekä työmaatilavuokrauksessa, mutta alkoi pian rakentaa vuokraamoverkostoa koko maahan. Ensimmäiset kalustovuokraamot avattiin Rovaniemelle, Ouluun, Kokkolaan, Seinäjoelle, Poriin, Turkuun, Vantaalle, Helsinkiin, Espooseen, Kotkaan ja Mikkeliin. Keväällä 2016 Rentalla oli 60 työntekijää.
Joulukuussa 2016 Renta osti SSR Groupin koko konekalustonkonekaluston. Kalustoon kuului erilaisia rakennuskoneita ja -laitteita työmaatiloista nostolaitteisiin. Samalla ne tekivät pitkäaikaisen vuokrasopimuksen, jonka ansiosta SSR Group sai käyttöönsä Rentan kalustot ja koneet koko maassa.
Vuonna 2016 Rentan liikevaihto oli 20,9 miljoonaa euroa ja sillä oli 83 työntekijää.
Alkuvuonna 2018 Renta osti Suomen Työmaapalvelut.
Huhtikuussa 2018 Renta osti ruotsalaisen yleiskonevuokraamo Stål & Hyr Groupin, jolla oli 130 työntekijää 13 toimipisteessä. Suomessa Rentalla oli keväällä 2018 28 toimipaikkaa, ja niissä työskenteli yhteensä yli 200 henkilöä.
Renta tukee Veikkausliigan toimintaa.
Tarton kaupunki
Tarton kaupunki sijaitsee Keski-Virossa Tartumaan maakunnassa Emajoen varrella. Kaupungissa on vajaat 100 000 asukasta, ja sen pinta-ala on 154 neliökilometriä.
Vuoden 2017 kuntauudistuksessa Tähtveren kunta ja vanha Tarton kaupunki yhdistyivät muodostaen uuden Tarton kaupungin. Tällöin vanhan Tarton keskuksesta tuli epäitsenäinen kaupunki, asutusyksikkö (), ja uuden Tarton hallinnollisen kaupungin, hallintoyksikön (), osa.
Kaupunki muodostuu Tarton epäitsenäisestä kaupungista (linn, asustusüksus), Ilmatsalun ja Märjan pienkauppaloista (alevik) sekä 10 kylästä (küla).
Valtatie 2 Tallinnasta Võruun ja valtatie 3 Jõhvista Valgaan kulkevat Tarton kautta. Tartosta johtaa rautatie Tallinnaan, Valgaan ja Koidulaan.